Anno Domini millesimo trecentesimo quadragesimo primo statuta sunt haec apud Cistercium in Capitulo *generali.* 1.  In primis, cum anno praeterito fuerit diffinitum quod pro bono statu sanctae matris Ecclesiae et pro pace inter reges et mundi principes reformanda, qui, suadente callidi supplantatoris nequitia dissidiorum et guerrarum turbinibus implicantur, semel in hebdomada missa pro pace solemniter in singulis dominus celebretur, generale Capitulum hoc idem statuit fieri adiiciens ordinando quod collecta *Deus a quo sancta desideria*, de cetero dicatur ab omnibus et singulis sacerdotibus Ordinis, cum divina ipsos contigerit celebrare, ut auctor pacis spiritum suae pacis principibus influat, et sublata totius iniquitatis sevitia, totam mundi machinam ad statum sincerae tranquillitatis pia benignitate reducat. 2.  Item, diligenti studio contemplantes qualiter inter cetera nostri Ordinis generosa plantaria Parisiense studium illustrat Ordinem universum in quo nostri Ordinis professores aquas vivas de fontibus Salvatoris abundanter hauriunt, et immaculatam Domini legem suscipiunt animas salubriter convertentem, decet et expedit ferventer intendere ut studentes inibi ad decorem Ordinis velut splendor fulgeant firmamenti, nullaque eos caligo peccatorum, instigante actore tenebrarum, obnubilet, et nimbosae conversationis umbraculum non obscuret. Hac igitur consideratione permotum Capitulum omnibus abbatibus Ordinis duxit tenore praesentium strictius iniungendum, quatinus de cetero tales ad dictum studium mittere studeant qui sint conversationis honestae, nitidi, ad studendum fervidi, et idonei ad documenta salutaris scientiae capiendum ; ut autem dicti studentes metu poenae ad studendum ferventius animentur, refrenentur a noxiis et a dissolutionibus arceantur, generale Capitulum statuit et diffinit quod emissi de dicto studio ob suae demerita pravitatis, in claustri disciplina arctissima teneantur, nullum deinceps habituri officium absque speciali dispensatione et licentia Capituli generalis. 3.  Item, ad Capituli generalis audientiam plurimorum fide dignorum relatu crebraque clamosa insinuatione pervenit, quod scolares studii Sancti Bernardi, tam rectores et superiores, quam simplices et inferiores, quod rectores praedicti, qui aliis non tam sermone quam opere deberent humilitatem et obedientiam praedicare, utroque modo praedicto, tam scilicet sermone quam opere, praeceptis omnibus generalis Capituli non tam ex ignorantia quam inobedientia se ipsos ex certa et obstinata malitia protervos exhibent et rebelles. Nam postquam generale Capitulum bursarum quantitatem, bona deliberatione praehabita, anno praeterito taxavit, aliaque statuta salubria et tot praedicto studio utilia statuit, et per suas patentes litteras dictis scolaribus intimavit, dicti rectores in animarum suarum periculum et totius Ordinis contemptum et praedicti studii detrimentum non modicum, sicut experientia edocet, praedictorum contraria ordinare seu statuere praesumpserunt, asserentes, quod ad Capitulum generale non pertinet de bursa seu pecunia scolarium aliquid statuere nec etiam ordinare. Et quia, quod a superioribus agitur, facile ab aliis trahitur in exemplum, idcirco inferiores scolares a praedictis exempla sumentes in rebelliones plurimas et dissolutiones evidenter noxias inciderunt : nam quantum ad primum tot scriptoria in dormitoribus posuerunt, quod factum tantum non obviat inhibitionibus Capituli generalis, sed, quod gravius et execrabilius est, de plano reformationibus sanctissimi patris ac domini nostri Summi Pontificis notabiliter contradicit. — Item, quantum ad secundum, quia tibiis ceterisque ludis inhonestis non solum secrete et latenter, verum etiam publice et patenter contra ordinationes generalis Capituli, non solum diurnis verum etiam horis nocturnis se implicent ; ex frequentatione et enormitate istarum dissolutionum fuit hoc anno homicidium hora nocturna in dicto studio perpetratum et multi letaliter vulnerati. — Item, peccata addentes peccatis et non, ut deberent, de bono in melius, sed de malo in deterius labentes, regulari habito temere deposito cum tunicis et caputiis saecularibus per claustrum ceteraque loca incedunt, per quod, si ita est, praedicti scolares apostatant et incurrunt excommunicationis sententiam ipso iure ; quodcirca generale Capitulum nolens tam enormes excessus relinquere incorrectos, dominis de Pontiniaco et Claravalle abbatibus praecipit et committit, quatinus ad dictum studium cum expensis Ordinis accedentes de praemissis omnibus et singulis et aliis, in quibus dicuntur scolares nequiter excessisse, diligenter inquirant et reperta veritate culpabiles puniant et corrigant severitate rigida per emissionem, incarcerationem, depositionem vel alias, ut oportere viderint, invocato etiam ad hoc, si necesse fuerit, auxilio brachii saecularis, reformantes insuper ac etiam statuentes, quae reformanda ac etiam statuenda in eodem studio viderint, in plenaria Ordinis potestate. 4.  Item, cum primitivae scientiae sint viae ad scientiam theologicae veritatis, per quam pravitas heretica de infidelium cordibus extirpetur, eapropter generale Capitulum gerens in votis ut fides catholica prosperetur, per dominum nostrum Summum Pontificem salubriter exhortatum statuit, ordinat et diffinit, quatinus in singulis domibus Ordinis universi in quibus monachi fuerint quadraginta, monachis lector habeatur qui iuvenes in grammaticalibus et logicalibus edoceat, scientiamque studiosa in illos instructione transfundat, ut instructi fructum optatum, fidem propagaturi, Deo actore, producere valeant in futurum. Ubi autem non fuerit monachorum numerus praelibatus, lector ibidem teneatur aut unus monachus scolaris cum quindecim libris turonensium, quamdiu curret moneta debilis, ad monasteria mittatur, in quibus lector fuerit ordinatus. Abbates autem missos sibi scolares, ut praemittitur, sublato difficultatis obstaculo, recipiant, et eos ad regulares observantias, sicut suos proprios, auctoritate Capituli coerceant et compellant. 5.  Item, cum saepe et pluries abbatibus petentibus licentiam sibi dari de rebus possessis, iuribus et censibus annuis permutandis, vendendis, seu in emphiteosim vel alias concedendis, iuxta formam papalium statutorum, duo vel plures commissarii concedantur a Capitulo secundum continentiam eorumdem, quorum unus aliquotiens vacare non potest aliqualiter et sic plura negotia in monasteriorum dispendium remanent inexpleta. Eapropter generale Capitulum in praemissis cupiens salubriter providere ordinat et diffinit quod quotienscumque unus commissariorum a Capitulo concessorum executioni huiusmodi vacare nequiverit, alter commissarius de consensu abbatis et conventus quos tanget negotium, unum abbatem alium valeat subrogare, qui consimilem in praedictis habeat potestatem. 6.  Item, ut in contractibus pensionum vendendarum, aut etiam de iuribus ultra quinquennium concedendis contra formam in statutis papalibus contentam, de cetero non erretur, generale Capitulum statuit et diffinit quod nulli liceat abbati ad discutiendum a generali Capitulo petere quoadusque tractatum solemnem fecerit et sub nota publica iuxta formam apostolicam eumdem Capitulo primitus studuerit praesentare. 7.  Item, ad compacandam quorumdam conscientiam scrupulosam generale Capitulum statuit et diffinit, quatinus quilibet abbas Ordinis monachum suum vel monachos pro culpa, quae in monasterio commode non poterit emendari, ad quaevis Ordinis monasteria de cetero valeat emittere, quavis diffinitione in contrarium edita non obstante. 8.  Item, contributionem duodecim millium librarum pro pensionibus in romana Curia et servitiis domino cardinali albo, domino Neapolioni, aliisque personis persolvendis, necnon ipsius Ordinis negotiis necessario promovendis, generale Capitulum ordinat et imponit a singulis abbatibus in sequenti generali Capitulo solvendarum. Quicumque vero abbates summas sibi impositas solvere neglexerint termino antedicto, sententiam excommunicationis ipso facto se noverint incurrisse ; cellerarios vero et bursarios negligentes termino praenominato solvere, a suis officiis ex nunc denuntiat depositos idem Capitulum generale, nullum deinceps penitus officium habituros quousque de ipsa contributione plenarie fuerit satisfactum. 9.  De missis. Pro sanctissimo in Christo patre et domino nostro domino Summo Pontifice, et pro bono statu Ecclesiae a singulis sacerdotibus Ordinis, tres missae dicantur, una de Spiritu Sancto, una de sancta Cruce et una de Beata Virgine. Item, missae in singulis domibus a singulis sacerdotibus : de Spiritu Sancto, sex ; de Sancta Cruce, quatuor ; de Beata Maria, sex ; pro defunctis, tres. 10.  Capitulum generale, ex petitione Stanislai abbatis de Oliva, concordiam inter ipsum et Ordinem Cruciferorum de bonis monasterii factam, confirmat. 